મંદિરના લગ્નમંડપમાં જુલાઇ- ઓગસ્ટમાં શિવપાર્વતીના લગ્નનો ઉત્સવ ૧૦ દિવસ સુધી ખૂબ જ ધામઘૂમથી ઉજવાય છે. પાર્વતીનું ફૂલેકુ બબ્બે દિવસ સુધી ફરે છે. આ ઉપરાંત મંદિરમાં આખું વર્ષ ઉત્સવોની વણઝાર જોવા મળે છે. દર મહિને મંદિરના તમામ દેવતાઓનો અન્નભિષેક ઉત્સવ ઉજવાય છે. વૈશાખ મહિનામાં વસંતોત્સવ અને જેઠ માસમાં રામલિંગની પ્રતિષ્ઠાનો ઉત્સવ ધામઘૂમથી મનાવવામાં આવે છે. અહીં નવરાત્રી નવ દિવસ ઉજવાય છે. કાર્તિક મહિનામાં ત્રિકાર્તિક ઉત્સવ પ્રસંગે મંદિર દીવડાઓની ઝાકઝમાળ બની રહે છે. માગશર માસમાં આદ્રાદર્શન અને પોષ મહિનાની અમાવાસ્યાએ સમુદ્રમાં તીર્થ દેવાનો ઉત્સવ ઉજવાય છે. પુણ્ય નક્ષત્રના દિવસે તળાવમાં રામનાથજીનો જલક્રીડા ઉત્સવ અને મહાશિવરાત્રીનો ઉત્સવ અનોખી રીતે ઉજવાય છે. આ દિવસોમાં મંદિર ભક્તોની ભીડથી જાણે કે હાંફવા માંડે છે. આ સિવાય પણ રામેશ્વરના મંદિરમાં નિયમિતરીતે નૃત્યોત્સવ યોજાય છે. જીવનમાં એકવાર રામેશ્વર અને કન્યાકુમારીની યાત્રા કરવા જેવી છે.